text: 24-årig sigtes for forsøg på manddrab efter skudepisode
  22 august 2018 kl. 12.22
  Efter en skudepisode torsdag aften den 16. august har Syd- og Sønderjyllands Politi anholdt en person. Han er nu sigtet for forsøg på manddrab. 
  En 24-årig mand er blevet anholdt og sigtes for forsøg på manddrab i forbindelse med en skudepisode om aftenen torsdag den 16. august i Esbjerg. I dag onsdag blev han fremstillet i grundlovsforhør ved Retten i Esbjerg. Her besluttede dommeren at varetægtsfængsle manden, der kommer fra Esbjerg, i fire uger.
  - Vi er rigtig glade for, at dommeren er enig med os, fortæller vicepolitiinspektør ved Syd- og Sønderjyllands Politi Carsten Arentoft Andersen. 
  Ingen kom noget til ved skudepisoden, selvom der blev afgivet flere skud mod en personbil på hjørnet af Hermodsvej og Jagtvej i Esbjerg. 
  Efterforskningen har ledt politiet til manden 
  Syd- og Sønderjyllands Politi fik anmeldelsen om skyderiet torsdag den 16. august klokken 22.16. I løbet af natten til fredag blev fire personer så anholdt i sagen, men blev efterfølgende løsladt igen inden for 24 timer. 
  Tirsdag den 21. august anholdt Syd- og Sønderjyllands Politi så en femte mand, og det er ham, der nu er sigtet for forsøg på manddrab. 
  - Det er et resultat af efterforskningen, at vi har fundet frem til ham, fortæller vicepolitiinspektøren. 
  Den 24-årige mand nægter sig dog skyldig i sagen.
  
  